**Drumul dorului**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bate vântul,macii-s roşii,

Câmpul plin de verde crud,

Drumul dorului se-aşterne,

Doar chemarea-ţi mai aud.

Flori de soc albe în soare

Le privesc şi le admir

Dulcea mea comoară vie

Te descopăr ca pe-un mir.

Ochii tăi printre măceşi

Stau de veghe lâng-o stea,

Eu cuprins de-a tale braţe,

M-aş desprinde doar de-aş vrea.

Albăstrele prinse-n horă

Pentru-un cântec dau sărut,

În mijloc de iarbă verde,

Îşi fac veşnic aşternut.

Iar salcâmul se apleacă

Ca un sol la poarta vie,

Noi să rătăcim cu trupul,

Doar o torţă să ne ştie.

Bate vântul,macii-s roşii,

Dimineaţa-i verde toată,

Dorul ni l-am împlinit

Mai intens ca niciodată.